ak:Fresh | Fresh Namibie | Aandkerk - DIE 10 GEBOOIE
Ons kyk vandag verder na die res van die 10 gebooie…
Verlede week het Ernst ons geleer van die eerste 4 gebooie, wat oor God gaan.
Vandag gaan ons na die laaste 6 gebooie kyk, wat gaan oor jou naaste, die mense om jou.
As ons na die storie gaan kyk waar God vir die nasie van Israel die 10 gebooie gegee het, kom ons gou agter dat God hulle eers gered het uit hulle slawerny uit Egipte, en toe gee Hy vir hulle die wet.
Elsabé het dit in die eerste preek oor die 10 gebooie ook genoem. God het nie die wette vir die mense gegee sodat hulle gered kan word nie... Hy het hulle gered voor Hy vir hulle die wette gegee het...
Wat is die doel van die wette dan?
Die doel vir die wette was sodat die nasie van Israel God se glorie kon reflekteer in die wêreld, sodat die ander nasies sou weet wie God is en dat Hy goed is.
Baie Christenne ken die 10 gebooie uit hulle koppe uit, so asof dit skool reels is wat die hele skool se kinders ken, maar nie regtig hulself daaraan steur nie. Soos kinders wat reels in die huis het, maar maniere soek om hierdie reels te buig.
Mense wat reels kry voel soms vas gevang en onderdruk om al hierdie reels na te kom, dan is dit mos net menslik om hierdie reels te wil breek; want wie hou van reels? Reels laat 'n mens voel of hulle vryheid weggeneem word.
Maar was die 10 gebooie deur God gegee om die mense te beperk? Of om hulle vryheid weg te neem?
Die 10 Gebooie word perfek ingesluit in hierdie woorde van Jesus. Ons het verlede week na die Grootste en die eerste gebod gekyk.
1: Daar is net een God. 2: Jy mag nie ń afbeelding van God maak nie. 3: Jy mag nie God se naam ydelik gebruik nie. 4: Jy moet die Sabbatdag onderhou.
Hierdie week kyk ons na die tweede, wat gelyk staan met die eerste: Jy moet jou naaste liefhê soos jouself...
In die 10 gebooie klink hulle so:
5: Eer jou vader en jou moeder. 6: Jy mag nie moordpleeg nie. 7: Jy mag nie egbreek pleeg nie. 8: Jy mag nie steel nie. 9: Jy mag nie leuens vertel nie. 10: Jy mag nie begeer nie.
Die wonderlikke waarheid oor hierdie wette, is dat dit eenvoudig genoeg is dat tot jong kinders en ou mense ewe goed kan verstaan wat hulle beteken en wat van ons as God se kinders verwag word...
Ons kan vir ń uur lank probeer om hierdie 2de deel van die 10 gebooie baie mooi in te kleur, maar dit is net so straight forward en eenvoudig dat dit moeilik gaan wees om dit in te kleur.
So kom ons blaai bietjie rond en gaan kyk waar hierdie wette van die 10 gebooie in die Nuwe Testament staan, sodat ons verseker kan weet dat dit steeds vandag van toepassing op die kerk en Christenne is.
5: Eer jou vader en jou moeder.
Sien julle dat dit nie net die kinders is wat julle as ouers moet eer, en "dit is dit" nie. Dit gaan bietjie dieper. Die Here praat met julle as ouers ook en daar is 'n sekere manier wat julle julle kinders moet hanteer en grootmaak.
6: Jy mag nie moordpleeg nie.
Sien julle dat die moord nie noodwendig net 'n fisiese dood maak is nie, maar dit gaan dieper.
Selfs as jy jou broer haat, word dit gesien as moord. Die teenoorgestelde hiervan sien ons is om lief te wees.
Die 6de gebod is waar ons besef ons is nie so goed daarmee om die 10 gebooie te onderhou nie; dit raak nou skielik moeiliker, want ons het al gehaat.
7: Jy mag nie egbreek pleeg nie.
Soos met moord wat in ons gedagtes gepleeg kan word, kan egbreek ook in ons gedagtes gepleeg word...
8: Jy mag nie steel nie.
Van om mense se besittings of tyd of geld te steel, na om vir jou naaste te sorg, is 'n groot verskil.
Is ons besig om net te neem en vir onsself op te gaar? Nie noodwendig iemand se beursie vat nie, maar dalk jou baas of jou besigheid of jou vriende of jou geliefdes se tyd en energie?
Of besef ons dat ons inplaas daarvan om te vat, moet ons terug gee...
9: Jy mag nie leuens vertel nie.
In Christus is ons elkeen 'n nuwe skepping, met vernuwe gedagtes, vernuwe begeertes en 'n vernuwe manier van dinge doen.
Is ons dalk steeds besig om stories rond te dra, of leuns te vertel oor die mense wat ook aan Christus behoort? Selfs al het daardie persoon dalk nognie sy lewe vir Christus gegee nie, moet ons steeds God se goedheid in die wêreld uit beeld.
10: Jy mag nie begeer nie.
Sien ons dat hierdie 10 gebooie dieper gaan as wat die 10 gebooie sê?
Dit is asof elke gebod 'n katogorie is van 'n klomp ander sondes waarvan ons skuldig is.
Dit is baie slegte nuus, want ons het dalk gedink dat ons die 10 gebooie gehoorsaam, maar die realiteit is, ons het al die 10 gebooie van God gebreek.
Wat die wette vir ons kom wys is dat ons sukkel om hulle te onderhou... Hulle laat ons besef ons kan nie op ons eie in God se wil lewe nie... Ons het 'n redder nodig. Die wêreld het 'n redder nodig.
Die goeie nuus is natuurlik Jesus!! Hy maak dit vir ons moontlik om in God se wil te lewe. Hy skryf die wette op ons harte. Hy lei ons deur Sy Heilige Gees deur elke oomblik van elke dag. Ons behoort aan Hom en ons is Sy eiendom.
Net soos wat God die Israeliete gered het en hulle Sy eiendom gemaak het, soo het Christus ons ook gered en ons behoort nou aan Hom. Op ons eie is ons verlore en op ons eie breek ons gereeld God se wet. Maar met Hom leef ons in Hom en vir Hom. Ons is gered, nie omdat ons Sy wette onderhou nie, maar ons behoort die wette te onderhou omdat ons gered is.
Daar is 'n storie van 'n man wat tronk toe gegaan het omdat hy banke beroof het. Hy het 4 jaar tronkstraf gekry en terwyl hy in die tronk was, het hy sy hart vir Jesus gegee. Hy was bang toe die dag kom dat hy weer 'n vrye man sou wees, want hy het geweet sy slegte vriende en die goed wat hom gelei het na steel toe was daar buite in die wêreld, so asof hulle vir hom gewag het net om hom weer in die moeilikheid te kry.
Die dag toe hy vrygelaat is uit die tronk uit, het hy dadelik na 'n kerk toe gegaan, want dit is waar hy veilig gevoel het. Hy het geweet dat sy begeerte om te steel hom nie in die kerk sal versoek nie.
Hy het die kerk diens bygewoon, maar die heeltyd lees hy hierdie woorde wat teen die muur van die kerk in 'n skildery hang.
Toe hy by die kerk instap vang sy oog dadelik hierdie skildery oor die 10 gebooie, en die woord wat hy eerste raak gesien het was "STEEL"; Jy mag nie steel nie.
Hy het 'n koue sweet uitgeslaan, want hy het gedink God raas met hom omdat hy altyd gesteel het. Deur die hele diens lees hy weer en weer hierdie 10 gebooie, oor en oor, en elke keer voel dit vir hom asof God met hom raas. Soos wat 'n ouer met sy kind ernstig sal praat oor die huis reels..
Maar toe die diens amper klaar is, lees hy hierdie 10 gebooie anders. Na 'n tyd van hierdie wette lees, lees hy dit nie meer soos iemand wat uit geskel word of onder 'n duim vas geruk word nie, maar soos iemand wat gered is en wat 'n belofte ontvang het.
In plaas van om te lees "JY MAG NIE STEEL NIE" lees hy dit nou "Jy mag nie steel nie", nie 'n uitskel nie, maar 'n belofde... "Jy sal nie steel nie" - deur Jesus se reddings krag en deur die leiding van die Heilige Gees weet hierdie man dat hy nie meer sal steel nie. Sy hart het verander... Hy is nou 'n nuwe skepsel, 'n nuwe mens in Jesus....
Mag ons die wette ook so verstaan. Dat God hierdie wette vir ons gee omdat Hy vir ons lief is. Sodat ons in die wêreld kan leef, en steeds vir die mense wat in die donker vas gevang is kan wys dat daar wel lig is. daar is hoop. Jesus Christus is die hoop, Hy is die weg en die waarheid.